Doložka prednosti
 medzinárodnej zmluvy pred zákonmi
 (čl. 7 ods. 5 ústavy)

1.	Gestor zmluvy: Ministerstvo spravodlivosti Slovenskej republiky

2.	Názov zmluvy: Dohoda o Jednotnom patentovom súde

3.	Účel a predmet zmluvy a jeho úprava v legislatíve Slovenskej republiky:

Účelom  Dohody je vytvorenie Jednotného patentového súdu, ktorý bude spoločným súdom zmluvných strán pre riešenie sporov týkajúcich sa európskych patentov a európskych patentov s jednotným účinkom.

Dohoda obsahuje preambulu a 89 článkov rozdelených do piatich častí:
Časť I – Všeobecné a inštitucionálne ustanovenia (obsahuje 7 kapitol, čl. 1 až čl. 35),
Časť II – Finančné ustanovenia (čl. 36 až čl. 39),
Časť III – Organizačné a procesné ustanovenia (obsahuje 6 kapitol, čl. 40 až čl. 82),
Časť IV – Prechodné ustanovenia (čl. 83),
Časť V – Záverečné ustanovenia (čl. 84 až čl. 89).
Neoddeliteľnou súčasťou dohody sú dve prílohy: Príloha I – Štatút Jednotného              patentového súdu a Príloha II – Rozdelenie vecí v rámci ústrednej divízie. 

4.  	Priama úprava práv alebo povinností fyzických osôb alebo právnických osôb: 
	
Ustanovenia článkov  4 odsek 1, článkov 25 až 30, článkov 46 až 48 a článkov 59 až 64 Dohody o Jednotnom patentovom súde, ako aj ustanovenie článku 8 štatútu Jednotného patentového súdu priamo upravujú práva alebo povinnosti fyzických alebo právnických osôb tým, že udeľujú právnu spôsobilosť jednotného patentového súdu a priznávajú imunitu jeho sudcom a priamo upravujú práva majiteľov patentov, porušenia ktorých sa môžu pred Jednotným patentovým súdom dovolávať. 

5. 	Úprava predmetu medzinárodnej zmluvy v práve Európskej únie: 

Článok 118 Zmluvy o fungovaní EÚ.
Nariadenie Európskeho parlamentu a Rady (EÚ) č. 1257/2012, ktorým sa vykonáva posilnená spolupráca na účely vytvorenia jednotnej patentovej ochrany.
Nariadenie Rady (EÚ) č. 1260/2012, ktorým sa vykonáva posilnená spolupráca na účely vytvorenia jednotnej patentovej ochrany so zreteľom na režim prekladov.
Súlad medzinárodnej zmluvy s právom EÚ: úplná zhoda

6. 	Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky): 
  
Navrhovaná Dohoda o Jednotnom patentovom súde je podľa článku 7 ods. 4 Ústavy Slovenskej republiky prezidentskou medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a čiastočne aj medzinárodnou hospodárskou zmluvou všeobecnej povahy a pred ratifikáciou si vyžaduje súhlas Národnej rady Slovenskej republiky. 

7.	Kategória zmluvy podľa čl.7 ods. 5 Ústavy Slovenskej republiky (má prednosť pred zákonmi):

Dohoda o Jednotnom patentovom súde je medzinárodnou zmluvou, ktorá priamo zakladá práva alebo povinnosti fyzických osôb alebo právnických osôb a medzinárodnou zmluvou, na ktorej vykonanie nie je potrebný zákon.

8.	Dopady prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):

Na vykonávanie Dohody o Jednotnom patentovom súde nie je potrebné prijať ani zrušiť žiadny právny predpis, javí sa však vhodné v zmysle článku 83 ods. 3 cit. Dohody upraviť Občiansky súdny poriadok, resp. exekučný poriadok s cieľom zahrnúť rozhodnutia Jednotného patentového súdu medzi exekučné tituly.